Taalgebruik: Foeitog en vrolik – 'n kopkrappery oor f en v | Maroela Media
faal x vaal: 'n Poging of die knapste mense kan faal, maar gebruik eerder misluk. Jy druip/sak [NIE: faal] (in) 'n toets. 'n Kleur is vaal.
fee x vee: 'n Fee kom in kinderverhale voor en vee verwys na diere of om iets met 'n besem skoon te maak.
feil x veil: Die argaïese selfstandige naamwoord feil beteken "fout" en die werkwoord feil om 'n fout te maak; vandaar feilbaar en feilloos. Iemand het sy lewe veil vir sy land as hy bereid is om sy lewe vir sy land op te offer.
fel x vel: Fel is 'n bywoord en byvoeglike naamwoord: Die son is/skyn fel en kritiek is fel/heftig/skerp. Vel kan, benewens 'n selfstandige naamwoord, 'n werkwoord wees: 'n Boom of 'n beslissing/oordeel/vonnis word gevel. 'n Mens het 'n vel, en 'n dier 'n vel/huid/pels.
fier x vier: Fier beteken "vol regmatige trots", terwyl vier "feestelik deurbring" of "ook een minder as vyf" beteken.
fiets x viets: Die meisie ry fiets om haar postuur viets te hou.
fonds x vonds: Die Afrikaans vir funds is fondse of gewoon geld: Daar is geen geld [NIE: fondse] vir die projek nie. Gewoonlik word geld gestort of inbetaal in 'n fonds wat met 'n spesiale doel gestig [NIE: in die lewe geroep] is, soos in 'n siekefonds of 'n Kersfonds. Soms gaan dit om 'n begroting of geldmiddele: Die weermag se begroting [NIE: fondse] is erg besnoei. Geld [NIE: fondse] word bewillig, gegee, geskenk of voorgeskiet vir byvoorbeeld 'n projek, of die projek word gefinansier of gesubsidieer deur dit geldelik te steun of van kapitaal te voorsien [NIE: befonds]. Die selfstandige naamwoorde in dié verband is finansiering of subsidiëring [NIE: befondsing]. 'n Vonds is iets wat gevind is of 'n ontdekking wat gedoen is; die meervoud is vondste [NIE: vondse].
fors x vors: Iemand is fors gebou, maar het 'n vorsende blik.
fort x vort: 'n Fort is 'n vesting, en vort beteken "weg": Die inbreker is vort met die eienaar se motor.